C 125/52
BG
Официален вестник на Европейския съюз
5.4.2023 г.
Вторник, 13 септември 2022 r.
17. настоятелно заявява, че е необходимо увеличаване на финансирането и подходящо насърчаване на възможностите, предлагани от програми като „Еразъм+“, „Творческа Европа“ и Европейския корпус за солидарност, за да се подобри опитът от мобилността, който допринася за развиването на полезни и необходими социални умения за бъдещото личностно и професионално израстване на младото поколение, и да се увеличи достъпността ѝ за всички; в този контекст призовава Комисията и държавите членки да насърчават професионалното обучение и да направят програмите устойчиви на евентуални бъдещи ограничения на мобилността, както и да подобрят систематичното споделяне на резултатите от проектите с цел повишаване на тяхната видимост, увеличаване на мащаба и дългосрочно въздействие; призовава Комисията да увеличи финансирането на тези програми на Съюза при следващото преразглеждане на многогодишната финансова рамка; 18. изразява загриженост, че въздействието на Механизма за възстановяване и устойчивост върху децата и младите хора може да бъде ограничено в много случаи и може да не доведе до резултати или структурни реформи, които биха позволили на децата и младите хора достъп до качествено образование или биха смекчили отрицателното въздействие от свързаното с COVID-19 затваряне на културни обекти и прекратяване на достъпа до културни дейци, по-специално върху младите изпълнители, на които беше отказана възможността да започнат и развият кариерата си на решаващия ранен етап; призовава Комисията и държавите членки да гарантират подходящо финансиране и справедливи договорни условия и условия на труд за всички млади автори, изпълнители, хора на изкуството и всички други творци на културата, работници и специалисти, работещи в секторите на културата и творчеството, включително в социалните медии, които бяха неблагоприятно засегнати в резултат на пандемията, да увеличат цялостните си усилия в подкрепа на начинаещите творци и професионалисти в областта на културата, да насърчават младите хора на изкуството и социалното предприемачество и да посочат тази цел в специален раздел относно младите творци в Европейския статут на хората на изкуството; отново отправя своята препоръка 10 % от националните планове за възстановяване и устойчивост да бъдат насочени към образованието, а 2 % — към сектора на културата и творчеството; призовава за задълбочена оценка от страна на Комисията на проектите и реформите, свързани с образованието, младите хора и секторите на културата и творчеството, изпълнявани от държавите членки по линия на Механизма за възстановяване и устойчивост, и отново изтъква необходимостта от по-голям акцент върху тези теми в националните доклади, изготвяни в рамките на оценката на европейския семестър; 19. обръща внимание на значението на опита в областта на мобилността и обмена на добри практики между учителите, възпитателите, преподавателите, обучителите, доброволците и специалистите в работата с младежи и младежките организации, творците в областта на културата и треньорите за разширяване на техните знания в областта на контактите с младежта и за укрепване на международното и многоезичното измерение, особено с оглед на европейското пространство за образование, което трябва да бъде постигнато до 2025 г.; 20. призовава за цялостно разбиране на здравето, което включва цялостното физическо, психическо и социално благополучие и изисква всеобхватни стратегии за превенция и лечение, включително културни и спортни дейности, и насърчаване на развитието на творчески и социални умения; 21. подчертава необходимостта от насърчаване на проектирането и предоставянето на целенасочени услуги между поколенията, които да съчетават опита на възрастните хора с куража на по-младите хора във взаимноизгодно положение; 22. подчертава фундаменталното значение на културата за развитието на индивидуалната идентичност на децата и младите хора, както и за тяхното образование, включително разбирането им за обществото, и за цялостното им благополучие; 23. подчертава неотложната необходимост от създаване на приобщаваща, творческа, динамична и здравословна учебна среда от ранна възраст, за да се намали рискът от психофизични разстройства в зряла възраст; в този контекст настоятелно призовава държавите членки да гарантират включването и по-силното застъпване на всички форми на изкуство, т.е. музика, театър, кино, документалистика, анимация, изобразителни изкуства, танци и нови експериментални форми на изкуство в учебните програми и като извънкласни занимания с художествени и спортни дейности, като по този начин се стимулира свободното изразяване и креативността и се позволи на учещите да участват активно и да изследват талантите си; подчертава, че изкуството може да бъде идеален компонент за интердисциплинарни проекти и може да насърчава критичното мислене, поради което не следва да бъде ограничавано в часовете по изкуство; 24. настоятелно призовава държавите членки и публичните органи да развиват спортната инфраструктура и да увеличат цялостно обема на дейности, свързани с физическото възпитание и извънкласните физически занимания, включително дейности, насочени към деца и младежи с увреждания; подчертава, че спортът, подобно на изкуството, може да бъде силно средство за приобщаване на децата, изложени на риск от изключване; припомня, че изкуствата и спортът в учебните програми могат да спомогнат в голяма степен за борбата с глобалните предизвикателства пред младежта и образованието, включително трудностите при ученето и разстройствата в ученето, както и срещу тормоза, изказванията, подбуждащи към омраза и употребата на психотропни вещества;